Tot U Koninkryk: Openbaring#103: Openbaring 20: Die twee opstandings
Openbaring#103: Openbaring 20: Die twee opstandings
Dit is duidelik uit die Skrif dat daar nie net een algemene opstanding gaan plaasvind nie
Op 20: Die twee opstandings: Hierdie skrywe
Die twee opstandings (Op 20:4-6)
Rev 20:4 En ek het trone gesien, en hulle het daarop gaan sit, en aan hulle is die oordeel gegee; en ek het die siele gesien van die wat onthoof is oor die getuienis van Jesus en oor die woord van God, en die wat die dier en sy beeld nie aanbid het nie, en die merk op hulle voorhoof en op hulle hand nie ontvang het nie; en hulle het geleef en as konings geregeer saam met Christus die duisend jaar lank. Rev 20:5 En die ander dode het nie herlewe totdat die duisend jaar voleindig was nie. Dit is die eerste opstanding. Rev 20:6 Salig en heilig is hy wat deel het aan die eerste opstanding; oor hulle het die tweede dood geen mag nie, maar hulle sal priesters van God en van Christus wees en sal saam met Hom as konings regeer duisend jaar lank.
Dit is nie toevallig nie dat die eerste drie hoofstukke van die Bybel (Genesis 1–3) oor die skepping van die hemel, die aarde en die mens handel, en die laaste drie hoofstukke van die Bybel (Openbaring 20–22) oor die her-skepping van die hemel, die aarde en die opstanding van die mens.
Die verbondsteologie leer dat daar net een algemene opstanding van beide die gelowige en die ongelowige sal plaasvind met Christus se wederkoms na die aarde.
Die bedelingsleer maak egter 'n onderskeid tussen die opstanding van gelowiges en ongelowiges, en wel om die volgende redes.
Dit is duidelik uit die Skrif dat daar nie net een algemene opstanding gaan plaasvind nie, maar wel:
Die opstanding van die lewe en die opstanding van die veroordeling (Joh. 5:29).
Salig en heilig is hy wat deel het aan die eerste opstanding en die ander dode het nie herlewe totdat die duisend jaar voleindig was nie (Op 20:6,5).
… maar die wat waardig geag word om daardie eeu en die opstanding uit die dode te verkry (Luk. 20:35). Let daarop dat Jesus hier leer van die opstanding uit die dode, en nie van al die dode nie.
… of ek miskien die opstanding uit die dode kan bereik (Fil. 3:11). Let daarop dat Paulus in die oorspronklike teks letterlik sê: … of ek miskien die opstanding van tussen die dode uit kan bereik.
Dat daar 'n besliste en definitiewe onderskeid in die Bybel tussen die eerste en tweede opstanding bestaan, is 'n voldonge feit.
Want soos hulle almal in Adam sterwe, so sal hulle ook almal in Christus lewend gemaak word; maar elkeen in sy eie orde: as eersteling Christus, daarna die wat aan Christus behoort by sy koms. Daarna kom die einde … (1 Kor. 15:22-24).
Die woord "orde" wat in hierdie vers gebruik word, is die Griekse woord tagma, wat op afdelings of divisies dui.
Wat die opstanding uit die dode betref, sien ons die orde:
As eersteling Christus (Eerstelingsgerf).
Daarna die wat aan Christus behoort (Oes en Na-oes).
Daarna kom die einde.
Die opstanding sal dus in verskillende stadiums plaasvind.
Die gedagte van die opstanding en die oes wat op die land is wat afgeoes word, is dieselfde.
Daar is 'n eerstelingsgerf, dan die groot oes en dan die na-oes.
Die drie fases van die eerste opstanding
Wat die eerste opstanding, wat reeds plaasgevind het, betref, is Jesus Christus die eerstelingsgerf (1 Kor. 15:20).
Die tweede fase van die eerste opstanding is, die wat aan Christus behoort by sy koms (1 Kor. 15:23). Dié groot oes sal dus tydens die wegraping ingesamel word. Dié oes bestaan uit die wat reeds in Christus ontslaap het (1 Thess. 4:13-14), sowel as die wat in die lewe oorgebly het tydens sy koms (1 Thess. 4:16-17; 1 Kor. 15:51-53).
Die derde fase van die eerste opstanding is die na-oes wat ingesamel moet word. Dit kan eers geskied aan die einde van die sewe jaar Groot Verdrukking (Openb. 7:9, 13-14; 20:4).
Die eerste opstanding geskied dus in drie fases.
Let daarop dat daar twee ander groepe is wat ook gedurende die dae van die Groot Verdrukking 'n hemelvaart sal beleef: die twee getuies (Openb. 11:3-12), en die honderd-vier-en- veertigduisend (Openb. 14:1-5).
Die tweede of laaste opstanding 'n duisend jaar ná die laaste fase van die eerste opstanding sal die tweede of laaste opstanding wees, daarna kom die einde (1 Kor. 15:24).
Hierdie tweede of laaste opstanding is 'n opstanding van veroordeling.
Die goddelose en sondaars het deel aan hierdie opstanding (Openb. 20:5, 11-14).
Volgende: Openbaring 20: Die opstanding van die regverdiges: Lees hier